U-I-198/00
Natisni
Opravilna št.:
U-I-198/00
Datum odločitve:
19. 10. 2000
Objavljeno:
OdlUS IX, 241
ECLI:
ECLI:SI:USRS:2000:U.I.198.00
Akt:
Zakon o posebnih pogojih za vpis lastninske pravice na posameznih delih stavbe v zemljiško knjigo (Uradni list RS, št. 89/99) (ZPPLPS), 2., 3., 6. in 9. odst. 4. čl.

Navodilo za izdelavo in potrditev etažnega načrta (Uradni list RS, št. 2/2000), 3. odst., 7., 1. odst. 8., 10., 3. al. 2. odst. 11. čl.
Izrek:
Pobuda za začetek postopka za oceno ustavnosti drugega, tretjega, šestega in devetega odstavka 4. člena Zakona o posebnih pogojih za vpis lastninske pravice na posameznih delih stavbe v zemljiško knjigo (Uradni list RS, št. 89/99) in za oceno ustavnosti in zakonitosti tretjega odstavka 7. člena, prvega odstavka 8. člena, 10. člena in tretje alinee drugega odstavka 11. člena Navodila za izdelavo in potrditev etažnega načrta (Uradni list RS, št. 2/2000) se zavrže.
Evidenčni stavek:
Pravni interes združenja za vložitev pobude ni podan, če pobudo vlaga zaradi varstva interesov svojih članov.
Geslo:
Ustavno sodišče, izkazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Pravni interes združenja za vložitev pobude.
Združenje, pravni interes v postopku pred Ustavnim sodiščem.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-131/94 z dne 16. 3. 1995 - OdlUS IV,28 in št.   U-I-105/95 z dne 10. 7. 1995, OdlUS IV, 70.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Združenje nepremičninskih strokovnjakov Slovenije - Sekcije za Dolenjsko, Posavje in Belo krajino iz Novega Mesta
Datum vloge:
11. 7. 2000
Vrsta odločitve:
sklep
Vrsta rešitve:
zavrženje
Dokument:
US20386
Dokument v PDF obliki:
U-I-198-00.pdf
115 KB
Prenesite datoteko
U-I-198/00
19. 10. 2000
S K L E P
Ustavno sodišče je v postopku za preizkus pobude Združenja nepremičninskih strokovnjakov Slovenije - Sekcije za Dolenjsko, Posavje in Belo krajino iz Novega mesta, ki jo zastopa predsednik Mirko Strmšek, na seji dne 19. oktobra 2000
s k l e n i l o:
Pobuda za začetek postopka za oceno ustavnosti drugega, tretjega, šestega in devetega odstavka 4. člena Zakona o posebnih pogojih za vpis lastninske pravice na posameznih delih stavbe v zemljiško knjigo (Uradni list RS, št. 89/99) in za oceno ustavnosti in zakonitosti tretjega odstavka 7. člena, prvega odstavka 8. člena, 10. člena in tretje alinee drugega odstavka 11. člena Navodila za izdelavo in potrditev etažnega načrta (Uradni list RS, št. 2/2000) se zavrže.
O b r a z l o ž i t e v
1. Združenje nepremičninskih strokovnjakov Slovenije - Sekcija za Dolenjsko, Posavje in Belo krajino predlaga presojo v izreku navedenih določb Zakona o posebnih pogojih za vpis lastninske pravice na posameznih delih stavbe v zemljiško knjigo (v nadaljevanju: ZPPLPS) in Navodila za izdelavo in potrditev etažnega načrta (v nadaljevanju: Navodilo) ter hkrati predlaga, naj se do končne odločitve v celoti ali delno zadrži izvrševanje izpodbijanega zakona.
2. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vsakdo da pisno pobudo za začetek postopka za oceno ustavnosti zakona, če izkaže svoj pravni interes. Pravni interes je po določbi drugega odstavka navedenega člena podan, če zakon, katerega oceno pobudnik predlaga, neposredno posega v njegove pravice, pravne interese oziroma pravni položaj.
3. Ustavno sodišče že večkrat ni priznalo pravnega interesa društvom, zbornicam in drugim tovrstnim združenjem, kadar so vlagali pobude v imenu oziroma zaradi varstva interesov svojih članov (npr. v sklepu št. U-I-131/94 z dne 16. 3. 1995, OdlUS IV, 28 in v sklepu št. U-I-105/95 z dne 10. 7. 1995, OdlUS IV, 70). Pravni interes je namreč podan le tedaj, ko je očitno, da gre za pobudnikov lasten, neposreden interes. V obravnavanem primeru napadene določbe v ničemer neposredno ne posegajo v pravice, pravne interese oziroma pravni položaj združenja. Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo zavreči. Ker je Ustavno sodišče pobudo zavrglo, ni odločalo o predlogu za začasno zadržanje.
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam- Lukić. Sklep je sprejelo soglasno.
Namestnik predsednika:
dr. Lojze Ude